作者:陳人傑
標題:沁園春
內容:我夢登天，盡把不平，問之化工。似桂花開日，秋高露冷，梅花開日，歲老霜濃。如此清標，依然香性，長在淒涼索寞中。何為者，祗紛紛桃李，占斷春風。一時列鼎分封。豈猿臂將軍無寸功。想世間成敗，不關工拙，男兒濟否，只聲遭逢。天曰果然，事皆偶爾，鑿井得銅奴得翁。君歸去，但力行好事，休問窮通。